COVID-19: Toegang tot aanlyn onderrig en studentedienste - Maties Alumni
Ons bevind onsself in onbekende waters. In hierdie stadium weet niemand hoe lank die pandemie sal aanhou nie, en ons het nog nie al die antwoorde op die menigte vrae wat julle mag hê nie. Ons moes as 'n Universiteit moeilike besluite neem terwyl ons ons studente se beste belange in gedagte hou. Bowenal is dit ons doel om soveel ondersteuning as moontlik te verskaf ten einde angs te verminder terwyl ons daarna strewe om ons akademiese aanbieding op ander maniere aan te bied. Dit is belangrik om daarop te let dat reëlings in enige stadium kan verander – hetsy weens interne prosesse of weens nasionale aankondigings. Raadpleeg asb die COVID-19-webblad​ met die skakel na AANLYN LEER, asook jou fakulteit se webwerf gereeld.
Ons het doelbewus ons beplanning met die langer termyn ingedagte gedoen – om dit eenvoudig te stel – voorbereiding vir 'wat indien kontaklesings nie ná 14 April voortgesit kan word nie'. Alle studente moet daarop let dat niemand na US-verblyf moet terugkeer alvorens ons nie kontakklasse kan hervat nie. Navrae kan gerig word aan ssgsupport@sun.ac.za.
Natuurlik sal dit nie sonder uitdagings wees nie: Personeel en studente sal almal moet aanpas by 'n nuwe manier van onderrig en leer. Ons studente mag dalk selfs 'n voordeel hê – jul jonger geslag is gemakliker met die digitale wêreld as baie van ons akademiese personeel, maar ons leer almal! Meer as 90 akademici het vandeesweek ingeskakel vir die eerste webinaar oor aanlyn onderrig en hierdie webinaars sal daagliks voortgaan tot ten minste 30 Maart 2020.
Wees asb gerus dat ons alles in ons vermoë doen om al die leeraktiwiteite "data-lig" te hou sodat julle toegang tot jul leermateriaal en aktiwiteite deur middel van die SUNLearn-toepassing op 'n selfoon sal kry. Ons weet egter dat dit nie altyd haalbaar sal wees om toegang tot alles op 'n selfoon te kry nie, en dat sommige studente nie 'n rekenaar en/of toegang tot die internet tuis het nie.
Van jou huis af, indien jy 'n rekenaar en internettoegang het.
Indien jy nog in die koshuis is, vanuit jou koshuiskamer, indien jy 'n rekenaar het. BAIE BELANGRIK: Studente wat die kampus verlaat het, sal weens die moontlike gesondheidsrisiko's nie na die koshuise kan terugkeer op 30 Maart 2020 nie.
Indien jy op Stellenbosch of naby Stellenbosch is, by 'n Rekenaargebruikersarea (inligting sal deur middel van die COVID-19-webblad se skakel vir Studente-ondersteuning volg).
Benader asb die situasie op 'n verantwoordelike manier. Gaan voort om die wêreldwye protokols vir higiëne en sosiale afstandskepping toe te pas. Nuus wat op sosiale media versprei word, hou 'n risiko vir bevestigde inligting in. Ek wil daarom 'n beroep op elkeen doen om nie fopnuus te versprei nie. Dit is 'n kriminele oortreding met ernstige gevolge. Maak seker van die feite voordat jy nuus aanstuur. Verwys na https://www.gov.za/coronavirus/fakenews vir verdere inligting.
Ek wil 'n beroep op julle doen om te midde van al die onsekerhede en ongerief daarop te fokus om jul akademiese jaar te voltooi. Ons beskik oor die tegnologie en die spanwerk om dit te doen; en ons bly verbind tot mekaar ondanks sosiale afstandskepping. Besoek gereeld die AANLYN LEER-webblad​ vir al ons amptelike kommunikasie oor die US se akademiese aanbieding aanlyn en oor waar om ondersteuning te kry. Indien jy enige verdere vrae het, kan jy na die kontakbesonderhede hier gaan.